Keskkonna-ja korrakaitsekomisjoni 2019. aasta töö aruanne

Jaanuaris 2019 käis komisjon ringsõidul mööda Põltsamaa linna, et saada ettekujutus nudipuude olukorrast. Kuna olukord on tänavate lõikes väga erinev, mõnel tänaval kasvab üks-kaks puud, aga on ka tänavaid, kus puud on säilinud terve tänava ulatuses, siis komisjon tegi ettepaneku tellida ribahaljastuse projekt. Keskkonnaspetsialist Ain Valu tegi ettepanku tellida projekt AB Artes Terrae OÜ-lt, komisjon oli ühehäälselt nõus. Projekt koos hinnapakkumisega on olemas.

Samuti oli teemaks Lossi tn lõpus asuva pargi, Lillemetsa pargi, Kultuurimaja pargi ja Sõpruse pargi kaitse-eeskirjade tühistamine. Eeskiri on aastast 1992. Tühistamise ettepaneku põhjus on selles, et eeskiri seab ette piirangud ürituste korraldamisel, mis ei ole ajakohased.

Teemaks oli ka Jõgeva mnt ja Sepa tn ristmiku ohtlikkus jalakäijatele. Teedespetsialist Aivar Aigro pakkus välja kummipostide paigalduse ristmikule. Suve jooksul said need sinna paigaldatud ning samuti paigaldati künnis Kuperjanovi ja Rohelise tänava ristmikule kiiruse piiramiseks.

Veebruari koosolekul oli tuline arutelu AS Keskkonnateenused esindajaga Põltsamaa linna tänavate ja kõnniteede talihoolduse üle. Komisjon leidis, et ainult haardeteguri mõõtmisest ei piisa, ning kui ei täideta lepingu kõiki punkte, on võimalus leping üles öelda. Peale koosolekut muutus asi tunduvalt paremaks.

Märtsis kohtusime Kaitseliidu Jõgeva maleva esindajaga seoses Ülase tn. kinnistu heakorra teemaga. Kokkulepet täideti osaliselt, kinnistut hooldati vaid kord hooajal.

Aprillis oli väljasõit Otisaare karjääri, kus kohtusime juhtkonnaga, näidati oma laienemis plaane, mis me heaks kiitsime. Edasi suundusime Puurmani, kus kohtusime MTÜ Puurmani Eakate Selts ja MTÜ Kursi Selts esindajatega, probleemiks vana meierei hoone seiskord. Tulemuseks oli MTÜ Kursi Selts esindaja lubas puudused likvideerida, kuid see toimis osaliselt.

Mais heakorra kuu raames käisime Adaveres garaažikompleksi vaatamas, kus osa garaaže on muutunud prügilaks.

Juuni ja juuli olid rahulikud, kuna teede ehitusel hoidis silma peal teedespetsialist.

Augusti teemad olid Sopimetsa II lubjakivi karjääri laienemine ja Tõrenurme liivakarjääri kaeveluba, mis said positiivse otsuse. Teemaks oli ka prügikonteinerite tühjendamine.

Oktoobris toimus heakorrakuu. Teist aastat korraldatud lehekoristusring kogub aina hoogu ja on saanud positiivset tagasisidet. Samuti sai järelevalvespetsialistiga tehtud ring vallale peale ja kaardistatud ohtlikud hooned.

Novembri koosolek tõi välja puudused lemmikloomade pidamise eeskirjades. Eeskirja muutmine sai heakskiidu. Suur probleem on ohtlikud hooned ja nende ümbrus Kamaris (endise tõulinnukasvatuse territooriumil), mis on avatud kõrvalistele isikutele, hooldamata kinnistud ja palju põlevat materjali ümber hoonete. Päästeameti sõnul on seal juba väikemaid põlenguid olnud. Järelevalvespetsialist on saatnud välja märgukirjad kinnistute omanikele. Muidugi on kinnistuomanikke, kes reageerivad esimesele kirjale ja ka selliseid, kes ei pea seda mitte millekski. Sel juhul tuleb võtta kasutusele karmimad meetmed.